Net snye ná haai man byna grypArgieffoto van ‘n witdoodshaai ter voorstelling (Foto: Terry Goss, Wikimedia Commons) ŉ Duiker by Mdumbi het Maandag met net snye aan sy lyf weggekom nadat ŉ haai hom byna beetgekry het. Bruce Sandman, ŉ woordvoerder van die Nasionale Seereddingsinstituut (NSRI), sê die man was besig met vryduik toe die haai hom glo aangeval het. NSRI-lewensredders van Mdumbi, asook ŉ groep van die NSRI se hoofkantoor wat besig was met opleiding in die gebied, het op die noodoproep gereageer. “Die man het snywonde weens ŉ haaibyt opgedoen en was in ŉ stabiele toestand,” sê Sandman. Die NSRI het ook die Oos-Kaapse owerhede van die voorval ingelig en die provinsie het ŉ helikopter ontplooi om die man vir verdere behandeling na ŉ hospitaal te neem. Sy toestand is bestendig. Die NSRI en plaaslike owerhede het ŉ beroep op swemmers in die gebied gedoen om ekstra waaksaam te wees.